Det er ren rutine for alle, der besøger Retten i Aalborg – for at komme ind skal man gennem en bue med en scanner. Det gjaldt også for en 49-årig kvinde, som fredag kort før middag ville ind i retsbygningen. Scanneren gav dog lyd fra sig, da kvinden ville forbi. Det viste sig, at hun var i besiddelse af en ulovlig halskniv. Derfor blev Nordjyllands Politi tilkaldt. Kvinden blev afhørt, og hun forklarede politiet, at hun havde glemt, at hun havde kniven på sig. Det fortæller Jesper Sørensen, der er vagtchef ved Nordjyllands Politi. - Det endte med, at kniven blev konfiskeret, og kvinden blev sigtet for overtrædelse af våbenloven, siger vagtchefen. Kvinden blev ikke anholdt. Vagtchefen kan ikke oplyse, hvorfor kvinden opholdt sig i retsbygningen.

Referat:
En 49-årig kvinde blev afsløret i at bære kniv, da hun blev scannet inden et besøg i retsbygningen i Aalborg.